
# Алинә Хәбибуллина: «Онытылыйк, әйдә. Кире какмыйк»

(ШИГЫРЬ)

Онытылыйк, әйдә. Кире какмыйк.

Белсен җиһан! Әйе! Без гашыйк!

Ялгыш кына билетлар алыйк та

Казан урамында очрашыйк.

Һәм ташланыйк дымлы кочагына

Тынгы белмәс җанлы каланың.

Күкләр күрмәс! Сизәр бары асфальт

Эзләргә наз түгелеп калганын.

Кызыл янганда да, хистән шашып,

Йөгерербез урам аркылы.

Җелегендә кайнар бу шәһәрнең

Без уяткан хыял ялкыны.

Бер чынаяк чәйдән исерербез.

Моңарчы соң ничек түзелгән?

Еллар элек, ахры, бу шәһәр тик

Без очрашсын өчен төзелгән.

Ялкын капкан йөрәкләрне күреп,

Җиһан чынлап ихлас сөенә.

Ялгыш кына билетлар алыйкчы!

Казан мохтаҗ безнең сөюгә…


Следите за самым важным и интересным в Telegram-каналеТатмедиа

## Нет комментариев
Алинә Хәбибуллина: «Онытылыйк, әйдә. Кире какмыйк»